สั่งเบรกปูดตัวเลขก่อหนี้พุ่งปีละ1ล้านล้านบาท
คลังสั่งเบรก สบน. แถลงแผนการบริหารหนี้สาธารณะ หวั่นตัวเลขกู้ปูดหนักปีละ 1 ล้านล้านบาท ทำรัฐบาลเสียหาย
7 ต.ค. 2563

รายงานข่าวจากกระทรวงการคลัง เปิดเผยว่า ผู้บริการระดับสูงกระทรวงการคลัง ได้ขอให้ผู้บริหารระดับสูงของสำนักงานบริหารหนี้สาธารณะ (สบน.) ยกเลิกการแถลงข่าวผลงานและแผนการดำเนินงานการบริหารหนี้สาธารณะปีงบประมาณ 2563 ที่ผ่านมา และปี 2564 ที่จะดำเนินการต่อไป ที่กำหนดไว้จะแถลงในเวลา 13.00 น. ของวันที่ 7 ต.ค. 2563
ทั้งนี้ เนื่องจากปีงบประมาณ 2563 ที่ผ่านมา คลังได้กู้เงินเพื่อชดเชยขาดดุล 4.69 แสนล้านบาท และกู้เงินกรณีที่รายจ่ายมากกว่ารายได้อีก 2.14 แสนล้านบาท ที่ได้รับความเห็นชอบจากคณะรัฐมนตรี (ครม.) ที่มี พล.อ.ประยุทธ์ จันทร์โอชา นายกรัฐมนตรี เป็นประธานเห็นชอบ เต็มจำนวนทั้งสองวงเงินแล้ว ทำให้เงินคงคลังสิ้นปีงบประมาณ 2563 มีสูงกว่า 5 แสนล้านบาท สามารถรองรับการเบิกจ่ายปีงบประมาณ 2564 ใน 2 เดือนแรก คือเดือน ต.ค.และ พ.ย. นี้
นอกจากนี้ ในปีงบประมาณ 2563 ที่ผ่านมา สบน. ยังกู้เงินตาม พ.ร.ก.กู้เงิน 1 ล้านล้านบาท เพื่อแก้ปัญหาผลกระทบจากโควิด-19 อีกจำนวน 3.33 แสนล้านบาท รวมกับการกู้เพื่อชดเชยขาดดุลงบประมาณ และกู้กรณีรายจ่ายมากกว่ารายได้ ส่งผลให้ปีงบประมาณ 2563 ที่ผ่านมารัฐบาลกู้เงินใหม่ถึง 1 ล้านล้านบาท
สำหรับปีงบงบประมาณ 2564 วงเงิน 3.3 ล้านล้านบาท เป็นงบประมาณที่ต้องกู้ชดเชยขาดดุลอีก 6.23 แสนล้านบาท เมื่อรวมแผนกับการกู้เงินจาก พ.ร.ก. 1 ล้านล้านบาท ที่เหลืออยู่ ก็จะทำให้ต้องกู้เงินใหม่อีก 1 ล้านล้านบาท เหมือนปี 2563 ที่ผ่านมา
รายงานข่าวจากกระทรวงการคลัง เปิดเผยว่า คลังกลัวว่าการต้องกู้เงินปีละ 1 ล้านล้านบาท 2 ปีติดต่อกัน จะถูกนำไปเป็นประเด็นทางการเมือง โจมตีรัฐบาลเรื่องการบริหารเศรษฐกิจ จึงให้มีการยกเลิกการแถลงเป็นทางการออกไปก่อน ซึ่งการกู้เงินมีความจำเป็นและเป็นสิ่งที่หลายประเทศในโลกดำเนินการ เพื่อบรรเทาผลกระทบจากโควิด-19